Diari Oficial de la Generalitat Valenciana


Sumari del DOGV 4175, del 24-01-2002 (2002/535)

RESOLUCIÓ de 17 de gener de 2002, del director de l'Organisme Públic Valencià d'Investigació (OPVI), per la qual es convoquen dos beques de formació d'investigadors per a llicenciats i enginyers superiors.
-------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4175

Data del DOGV
:   24-01-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/535


Data del document
:   17-01-2002

Organisme emissor
:   Organisme Públic Valencià d'Investigació (OPVI)

Tipus de document
:   Resolució

Descriptors 

:   * ajuda pública
    * suport econòmic
    * enginyer
    * assignació per estudis
    * professió de la comunicació

RESOLUCIÓ de 17 de gener de 2002, del director de l'Organisme Públic Valencià d'Investigació (OPVI), per la qual es convoquen dos beques de formació d'investigadors per a llicenciats i enginyers superiors. [2002/F535]
  
La Llei 7/1997, de 9 de desembre, de la Generalitat Valenciana, de Foment i Coordinació de la Investigació Científica i del Desenvolupament Tecnològic de la Comunitat Valenciana, va crear, en l'article 15, l'Organisme Públic Valencià d'Investigació (OPVI).
  
El Decret 307/1997, de 24 de desembre, del Govern Valencià, va aprovar el Reglament d'Organització, Funcionament i Personal de l'Organisme Públic Valencià d'Investigació (OPVI).
  
D'acord amb el que estableix l'article 4.1 del Decret 108/1992, de 6 de juliol, del Govern Valencià, pel qual es regula la concessió de beques, i a l'article 8 de l'esmentat Decret 307/1997, de 24 de desembre, resolc:
  
Primer
  
Convocar dues beques de formació d'investigadors per a l'Organisme Públic Valencià d'Investigació i aprovar les bases per les quals es regirà la seua concessió.
  
Segon
  
Aquesta convocatòria recull accions a desplegar durant l'any 2002. Les beques aniran finançades a càrrec de la línia pressupostària SE000004 del capítol IV dels pressupostos de l'OPVI per a l'exercici 2002, per un import màxim de 82.295.105 pessetes (180.310 euros).
  
Les concessions estaran condicionades a l'existència de crèdit adequat i suficient per a això en els pressupostos de l'exercici 2002.
  
Tercer
  
Les bases de les beques d'aquesta convocatòria són les contingudes a l'annex I d'aquesta resolució i el model de sol·licitud es proposa en l'annex II.
  
Quart
  
Aquesta resolució entrarà en vigor l'endemà de la seua publicació en el Diari Oficial de la Generalitat Valenciana.
  
D'acord amb el que estableixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, contra la present resolució, que esgota la via administrativa, es pot interposar potestativament recurs de reposició o bé interposar directament recurs contenciós administratiu, en els terminis i davant els òrgans que s'indiquen a continuació:
  
a) El recurs de reposició s'haurà d'interposar davant el director de l'OPVI en el termini d'un mes comptador des de l'endemà de la seua publicació.
  
b) El recurs contenciós administratiu s'haurà d'interposar davant el Tribunal Superior de Justícia de la Comunitat Valenciana en el termini de dos mesos comptadors des de l'endemà de la seua publicació.
  
València, 17 de gener de 2002.- El director de l'Organisme Públic Valencià d'Investigació: Javier Quesada Ibáñez.
  
Annex I
  
Bases de la convocatòria
  
1. Objecte de les beques
  
L'objecte d'aquesta convocatòria és regular el procediment de concessió, en règim de publicitat i concurrència competitiva, de dos beques de formació d'investigadors:
  
Modalitat A:
  
Una beca per a la realització d'un projecte d'investigació a l'Institut d'Investigació d'Empresa Familiar.
  
Modalitat B:
  
Una beca per a la realització d'un projecte d'investigació a l'Institut Tecnològic de l'Aigua.
  
Les beques tenen per objecte la formació complementària, millora i especialització de llicenciats en les àrees de periodisme i enginyeria hidràulica.
  
Als efectes d'oposicions i concursos, es considerarà com a funció investigadora la que correspon al temps de gaudiment d'aquestes beques.
  
2. Sol·licitants
  
Per a optar a les beques de personal investigador convocades en aquesta resolució serà necessari el compliment dels següents requisits:
  
a) Tenir la nacionalitat espanyola, o ser nacional d'un país membre de la Unió Europea o ser estranger amb permís de residència a Espanya, i residir a la Comunitat Valenciana en el moment de sol·licitar la beca.
  
b) Estar en possessió del títol de llicenciat o llicenciada en Ciències de la Informació (especialitat Periodisme) o enginyer o enginyera química, industrial, agrònom o camins, canals i ports, o haver superat, abans de la finalització del termini de presentació de sol·licituds, totes les matèries exigides per a l'obtenció del títol, incloses les del projecte final de carrera o preprojecte.
  
3. Duració de la beca
  
La duració d'aquestes beques cobrirà el període comprés entre la data que determine la resolució de concessió i el 31 de desembre de 2002.
  
4. Dotació de la beca
  
4.1. La dotació de les beques serà de 160.000 pessetes brutes mensuals (961,62 euros), que es lliuraran a la persona beneficiària. Les beques inclouran una assegurança combinada d'accidents individuals, intervenció quirúrgica i hospitalització.
  
En els supòsits previstos en aquesta convocatòria que impliquen un guany econòmic del beneficiari inferior al corresponent a un mes natural, la prestació econòmica serà proporcional a aquest període. Als pagaments realitzats s'aplicarà les corresponents retencions previstes en la normativa vigent.
  
4.2. A més, la beca inclourà una dotació addicional de 200.000 pessetes brutes (1.202,02 euros) anuals com màxim, que es lliurarà a la persona beneficiària després de la justificació de les despeses realitzades.
  
L'esmentada dotació s'haurà de dedicar a:
  
a) Quan siga procedent, a satisfer els preus públics que es fixen com a matrícula dels estudis de tercer cicle considerats imprescindibles perquè el becari obtinga la suficiència investigadora, així com els preus públics de la documentació administrativa derivada del projecte d'investigació.
  
b) Les despeses de matriculació, desplaçament o manutenció derivades de la participació del becari o becària en congressos o jornades científiques, humanístiques o tecnològiques i del desplegament del treball de camp (accés a instal·lacions o consulta de fons bibliogràfics i documentals), en el marc del projecte d'investigació, sempre que el becari o becària tinguen l'oportuna autorització del responsable de l'institut o centre mixt.
  
Amb data d'1 de gener de 2002, s'actualitzarà a les quanties assenyalades en els apartats anteriors la dotació de les beques de l'OPVI concedides en convocatòries anteriors i que hagen estat renovades.
  
5. Formalització de les sol·licituds
  
Les sol·licituds es formalitzaran prenent com model l'imprés normalitzat.
  
Les sol·licituds es podran presentar en qualsevol dels llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i aniran dirigides a l'Organisme Públic Valencià d'Investigació (c/ de Salamanca, 68, 1a planta, 46531 València). Quan la sol·licitud es remeta per correu certificat, haurà de presentar-se en la corresponent oficina en sobre obert, perquè es puga estampar el segell de la data a l'imprés de la sol·licitud.
  
Únicament s'admetrà una sol·licitud per persona peticionària
  
L'imprés de sol·licitud s'acompanyarà dels següents documents:
  
a) Currículum de la persona sol·licitant.
  
b) Fotocòpia compulsada de l'expedient acadèmic personal detallat, en què figuren les qualificacions obtingudes, la data d'obtenció de les qualificacions, el nombre de convocatòries i la fotocòpia compulsada del títol o resguard acadèmic acreditatiu d'haver-lo sol·licitat.
  
c) Fotocòpia compulsada del document nacional d'identitat, del document equivalent en el cas de nacional de països membres de la Unió Europea o de la targeta de resident en el supòsit de nacionals d'altres països. Quan en aquests documents figure una adreça que no pertany a la Comunitat Valenciana, s'haurà de presentar el certificat d'empadronament o altre document que acredite la residència a la Comunitat Valenciana.
  
d) Qualsevol altre document que acredite la possessió del títol o mèrit acadèmic, investigador o professional que desitgen al·legar.
  
Els mèrits adduïts hauran de ser acreditats per mitjà de la presentació de documents originals o fotocòpies compulsades.
  
L'òrgan encarregat de la instrucció del procediment serà l'OPVI que, d'ofici, acordarà totes les actuacions necessàries per a la determinació, coneixement i comprovació de les dades per raó de les quals s'ha de pronunciar la resolució.
  
Finalitzat el termini de presentació de sol·licituds, i una vegada revisades totes, mitjançant resolució del director de l'OPVI es publicarà al tauler d'anuncis de l'OPVI una relació de totes les sol·licituds que no reunisquen els requisits exigits, perquè en el termini de 10 dies s'esmene la falta o es complemente la documentació preceptiva, amb indicació que, si així no es fa, es tindrà per desistit de la seua sol·licitud, amb la resolució prèvia en què es declare aquesta circumstància amb indicació dels fets produïts i les normes que són d'aplicació.
  
Així mateix, en la mateixa resolució es farà pública la relació provisional de sol·licituds excloses, amb expressió de la causa d'exclusió, perquè, en el mateix termini de 10 dies, les persones interessades presenten les al·legacions que estimen oportunes.
  
Passat el termini anterior, mitjançant resolució del director de l'OPVI, es publicarà al tauler d'anuncis de l'OPVI, la relació definitiva d'admesos a la convocatòria, i d'exclosos i desistits en aquesta.
  
La retirada de la documentació presentada, per a les sol·licituds excloses, desistides o desestimades, es podrà efectuar dins dels sis mesos següents a la resolució definitiva de la convocatòria. La documentació no arreplegada passat aquest termini, podrà ser destruïda.
  
6. Termini de presentació de sol·licituds
  
El termini de presentació de sol·licituds serà de 20 dies hàbils a partir de l'entrada en vigor d'aquesta resolució.
  
7. Comissió avaluadora
  
S'estableix una comissió avaluadora que elaborarà la proposta d'adjudicació de les beques, en un termini màxim d'un mes des de la finalització del termini de presentació de sol·licituds. La dita comissió, que adoptarà el seu funcionament al que estableix aquesta convocatòria, i de manera subsidiària a les regles contingudes en el capítol II del títol II de la LPAC, estarà formada per:
  
- President o presidenta: el director o directora de l'OPVI o persona en què delegue.
  
- Vocal: un funcionari o funcionària adscrit a l'Oficina de Ciència i Tecnologia del Govern Valencià.
  
- Secretari o secretària: el cap o la cap del Servei de Gestió de la Investigació de l'OPVI o persona en què delegue.
  
Per a l'avaluació dels aspectes científics dels criteris de selecció, la Comissió d'Avaluació podrà demanar l'assessorament d'experts en les matèries que es consideren necessàries.
  
La Comissió d'Avaluació podrà convocar tots els candidats que considere oportú per a comprovar, mitjançant una entrevista, els aspectes que estime d'interés, o realitzar les proves que considere necessàries.
  
8. Criteris de selecció
  
La selecció dels becaris serà realitzada en funció dels següents criteris:
  
Modalitat A:
  
- Expedient acadèmic
  
- Experiència en mitjans de comunicació
  
- Coneixement d'idiomes
  
- Coneixements de programari periodístic
  
- Altres mèrits
  
Modalitat B
  
- Expedient acadèmic
  
- Projecte final de carrera relacionat amb l'enginyeria hidràulica
  
- Participació en projectes relacionats amb l'enginyeria hidràulica
  
- Manipulació de programes informàtics
  
- Coneixement d'idiomes
  
9. Concessió
  
Finalitzat el procés d'avaluació, la Comissió d'Avaluació elevarà la proposta de concessió al director o directora de l'OPVI.
  
El director o directora de l'OPVI resoldrà aquesta convocatòria en el termini d'un màxim de sis mesos. La resolució d'adjudicació es publicarà en el Diari Oficial de la Generalitat Valenciana.
  
El còmput d'aquest termini s'interromprà durant el termini requerit per a l'esmena i millora de sol·licitud per part de la persona interessada. En el supòsit de no dictar-se resolució en aquest termini s'entendran desestimades les sol·licituds.
  
La motivació de la resolució que s'adopte quedarà acreditada en l'expedient.
  
La condició de becari no generarà en cap moment relació laboral amb l'OPVI. La condició d'integrant de la borsa de reserva de becaris tampoc generarà en cap moment relació laboral amb l'OPVI, ni compromís d'accedir en qualsevol moment a la condició de becari o becària.
  
L'inici de la beca serà en la data que s'indique en la resolució de concessió.
  
10. Obligacions dels becaris
  
Els beneficiaris estaran subjectes a les obligacions generals derivades de la normativa vigent sobre ajudes o subvencions públiques i, en particular, a les que fa referència l'article 47 de la Llei d'Hisenda Pública de la Generalitat Valenciana.
  
Els beneficiaris estaran obligats a realitzar l'activitat subvencionada en els termes de la resolució i a justificar la seua realització en els terminis establits.
  
En particular, els beneficiaris estan obligats a:
  
a) Incorporar-se al grup d'investigació i dedicar-se eficaçment al treball d'investigació, d'acord amb les normes pròpies del centre, des del dia que es fixe en la resolució de concessió, s'entén que si no s'hi incorpora, es podrà considerar que renuncia a la beca, llevat que compte amb l'autorització d'ajornament.
  
b) Tenir una dedicació a les activitats objecte del treball d'investigació de 37,5 hores setmanals.
  
c) Facilitar les actuacions de control financer que corresponen a la Intervenció General de la Generalitat Valenciana, en relació amb les subvencions i les ajudes concedides.
  
d) Comunicar a l'OPVI, l'obtenció de subvencions o ajudes per a la mateixa finalitat, procedents de qualsevol administració o ens públic.
  
e) Acreditar davant l'OPVI que es troben al corrent de les seues obligacions tributàries i de la Seguretat Social amb relació al moment de l'atorgament, en els termes que estableix l'Ordre de 30 de maig de 1996, de la Conselleria d'Economia i Hisenda, sobre la forma d'acreditar per part dels beneficiaris de les subvencions, l'exigència prevista en l'article 47.7 del text refós de la Llei d'Hisenda Pública de la Generalitat Valenciana.
  
f) No publicar cap article, ni remetre cap comunicació a qualsevol entitat o organisme sobre les matèries relacionades amb el tema de la beca, sense l'autorització prèvia per escrit del responsable de l'institut o centre mixt.
  
g) Fer constar en els treballs realitzats el patrocini de l'OPVI.
  
Qualsevol alteració tant de les condicions tingudes en compte per a la concessió d'aquestes ajudes, com dels requisits i les condicions establides en aquesta resolució i, en tot cas, l'obtenció concurrent de subvencions o ajudes atorgades per altres administracions o ens públics o privats podrà donar lloc a la modificació de la resolució de concessió.
  
11. Incompatibilitat de la beca
  
El benefici d'aquesta beca és incompatible amb qualsevol altra de característiques semblants i també amb sous, salaris i retribucions que impliquen una vinculació contractual, llevat dels emoluments derivats de contractes realitzats en aplicació de l'article 11 de la Llei de Reforma Universitària (Llei 11/1983, de 14 d'abril) o de l'article 11.2 de la Llei de Foment i Coordinació General de la Investigació Científica i Tècnica (Llei 13/1986, de 14 d'abril).
  
Qualsevol possible causa d'incompatibilitat haurà de ser comunicada pel becari o becària a l'OPVI.
  
La concessió de la beca no implica cap relació contractual ni estatutària amb el centre receptor, ni cap tipus de compromís per part d'aquest en relació amb una posterior incorporació del becari o becària a la plantilla del centre.
  
El seguiment cientificotècnic de les ajudes concedides és competència del director de l'OPVI, que establirà els procediments escaients per a això, i podrà designar també els òrgans o comissions que considere oportú per a realitzar-lo.
  
12. Revocació
  
L'OPVI, previ expedient instruït a aquest efecte i amb audiència prèvia de l'interessat, podrà revocar o interrompre el gaudiment de la beca si concorreguera alguna de les següents causes:
  
a) Obtenció de l'ajuda sense reunir els requisits requerits en la convocatòria, o mitjançant falsedat en document públic.
  
b) Incompliment de les obligacions dels becaris establides en la base desena d'aquesta convocatòria.
  
c) No incorporar-se a la destinació en la data límit que haja estat fixada en la notificació, o per abandó del lloc de destinació durant el període de gaudiment de la beca.
  
d) La no-acceptació de la beca i la no-presentació de la documentació que es poguera sol·licitar per a la formalització de la beca en els terminis establits.
  
El beneficiari o beneficiària haurà de reintegrar, si escau, les quantitats percebudes fins el moment de la revocació administrativa des de l'atorgament de la beca.
  
13. Suspensió de les beques
  
El director de l'OPVI podrà autoritzar l'ajornament de la incorporació del becari o becària. Retard que serà sol·licitat per la persona interessada, amb la conformitat del responsable de l'institut o centre mixt d'investigació, i s'explicarà amb claredat les raons que el justifiquen i s'indicarà exactament el temps que sol·licita, que en cap cas serà superior a tres mesos des de la data indicada en la resolució d'adjudicació. Durant el període d'ajornament autoritzat de la incorporació no es percebrà cap retribució. Si no s'hi incorpora una vegada finalitzat el termini concedit, s'entendrà que renuncia a la beca.
  
El director de l'OPVI podrà així mateix concedir la interrupció temporal del gaudiment de la beca a petició raonada de la persona interessada, sense percepció econòmica i amb la conformitat de responsable de l'institut o centre mixt d'investigació. Les interrupcions per maternitat no podran ser superiors a 16 setmanes ininterrompudes, ampliables en el supòsit de part múltiple en dos setmanes més per cada fill a partir del segon, i la dotació econòmica de la beca es mantindrà en la seua totalitat mentre dure l'esmentat període. Les interrupcions per causa d'incompatibilitat de percepcions no podran ser superiors a sis mesos en el transcurs de la beca i les seues possibles renovacions.
  
14. Substitucions
  
Les renúncies o les baixes que es produïsquen entre els becaris podran ser substituïdes per candidats de la llista de reserva establida amb anterioritat pel director de l'OPVI en el moment de la resolució de concessió inicial.
  
El període de gaudiment de la beca, en els casos de substitució, serà des de la data que indique la resolució fins el 31 de desembre de 2002.
  
La renuncia a la beca quan es produïsca dins dels tres primers mesos de la seua obtenció comportarà l'obligació de tornar totes les quantitats rebudes per l'esmentat concepte.
  
15. Renovacions
  
El director de l'OPVI resoldrà la renovació per a l'exercici 2003, que estarà condicionada al compliment de tots els requisits exigits per aquesta convocatòria, i especialment de les obligacions del becari en la realització del treball.
  
La persona interessada haurà de presentar un imprés normalitzat de sol·licitud de renovació que durà el vistiplau del responsable de l'institut o centre mixt d'investigació, a la qual s'acompanyarà:
  
a) Un informe del becari o becària sobre el treball realitzat i els resultats obtinguts durant l'últim any de la beca.
  
b) El pla de treball de l'any per al qual es demana la renovació, amb el vistiplau del responsable de l'institut o centre mixt.
  
c) Un informe del responsable de l'institut o centre mixt d'investigació que avalue el treball realitzat i la necessitat de la renovació.
  
El termini de presentació de la sol·licitud de renovació d'aquesta beca estarà obert durant el mes de novembre de 2002.
  
La renovació estarà així mateix condicionada a l'existència de crèdit adequat i suficient en el corresponent exercici pressupostari.
  
16. Pagament de les beques
  
Les beques, en la quantia determinada en la base quarta, es pagaran als becaris mensualment.
  
17. Responsabilitats
  
L'OPVI no és responsable per l'actuació del becari, ni pels danys i els perjudicis que puguen sobrevenir, sempre que els anomenats danys o perjudicis siguen imputables a aquest.